# அர்ஜுன் சிங்



**அர்ஜுன் சிங்** (*Arjun Singh*, நவம்பர் 5, 1930 - மார்ச்சு 4, 2011) இந்திய தேசிய காங்கிரசு கட்சியைச் சார்ந்த ஒரு அரசியல்வாதி. 1980 களில் இருமுறை மத்தியப் பிரதேச முதலமைச்சராக இருமுறை பதவி வகித்தார். இவர் 2004 முதல் 2009 ஆம் ஆண்டுவரை, மன்மோகன் சிங் அமைச்சரவையில், ஒன்றிய மனித வள மேம்பாட்டு அமைச்சராக இருந்தார். பி. வி. நரசிம்ம ராவ் அமைச்சரவையிலும் ஒன்றிய மனிதவள மேம்பாட்டு அமைச்சராக இருந்தார்.  

## வாழ்க்கைக் குறிப்பு
இவர் மத்தியப் பிரதேசத்தின், முன்னாள் ரெவா அரசவைக்குரிய சுர்ஹட் ஜாகிரைச் சேர்ந்தவர். இவர் சத்திரிய இனத்தைச் சார்ந்த ஒரு ராஜபுத்திரர். இவருடைய தந்தை, ராவ் சிவ் பகதூர் சிங்கும் ஒரு அரசியல்வாதி. அர்ஜுன் சிங் தன்னுடைய கல்வியை அலகாபாத் மற்றும் ஆக்ரா பல்கலைக்கழகங்களில் பெற்றார் (பி.ஏ., எல்எல்.பி.). மத்திய பிரதேசத்தின் சாட்னாவிலுள்ள அமர்பதான் அருகிலுள்ள பிரதாப்கரைச் சார்ந்த சரோஜ் தேவியைத் திருமணம் செய்துள்ளார், அந்தத் தம்பதியினருக்கு இரு மகன்களும் ஒரு மகளும் இருக்கிறார்கள். மாரடைப்பு காரணமாக மார்ச் 4, 2011 அன்று இறந்தார்.  

## வகித்த பதவிகள்
- 1957-85 மத்திய பிரதேச சட்டசபை உறுப்பினர்
- செப். 1963- டிச. 1967 விவசாயம், பொது நிர்வாகத் துறை (GAD) மற்றும் தகவல் & பொதுமக்கள் தொடர்பு அமைச்சர், மத்தியப் பிரதேசம்
- 1967 திட்டமிடல் மற்றும் வளர்ச்சிக்கான அமைச்சர், மத்தியப் பிரதேசம்
- 1972-77 கல்வி அமைச்சர், மத்தியப் பிரதேசம்
- 1977-80 எதிர்கட்சித் தலைவர், மத்தியப் பிரதேச சட்டசபை
- 1980-85 முதல் அமைச்சர், மத்தியப் பிரதேசம்
- மார்ச் - நவ. 1985 பஞ்சாபின் ஆளுநர்
- பிப். 1988 - ஜன. 1989 முதல் அமைச்சர், மத்தியப் பிரதேசம்
- ஜூன் 1991 - டிச. 1994 மனிதவள மேம்பாட்டு அமைச்சர், இந்திய அரசு
- ஜூன் 1991 - மே 1996 சாத்னாவின் பத்தாவது மக்களவை உறுப்பினர்
- ஜூன் 1996 - பதினோறாவது மக்களவைக்கு சாத்னாவிலிருந்து தோற்றார்
- ஏப்ரல் 1998 - பன்னிரண்டாவது மக்களவைக்கு ஹோஷங்காபாத்திலிருந்து தோற்றார்
- ஏப்ரல் 2000 - இராஜ்ய சபாவுக்குத் தேர்வு செய்யப்பட்டார்
- மே 15, 2000 - பிப். 2004 உள்துறை அமைச்சரவைக்கான ஆலோசனைக் குழு உறுப்பினர்
- ஆகஸ்ட் 31, 2001- ஜூலை 2004 சட்டவிதிமுறை குழுவின் உறுப்பினர்
- ஏப்ரல் 2002 - பிப். 2004 தலைவர், பார்லிமென்டரி ஸ்டாண்டிங் கமிட்டி ஆன் பர்பசஸ் கமிட்டி
- மே 22, 2004 - மே 2009 மனிதவள அமைச்சர்

மார்ச் 20, 2006 அன்று எந்த எதிர்ப்பும் இல்லாமல் அவர் மீண்டும் இராஜ்ய சபாவுக்கு மத்தியப் பிரதேசத்திலிருந்து தேர்ந்தெடுக்கப்பட்டார்.  

## சர்ச்சைகள்
### போபால் பேரழிவு
போபால் பேரழிவு நிகழ்ந்தபோது அர்ஜுன் சிங்தான் மத்தியப் பிரதேசத்தின் முதலமைச்சராக இருந்தார். டிசம்பர் 2, 1984 மற்றும் டிசம்பர் 3, 1984 இடைப்பட்ட அந்த ஊழ்வினையான இரவில், வாயு கசிவு ஏற்பட்டபோது அர்ஜுன் சிங் அந்த கசிந்த வாயுவின் பயங்கரத் தாக்குதல்களிலிருந்து தன்னைக் காப்பாற்றிக் கொள்ள தன்னுடைய கெர்வா டாம் அரண்மனைக்கு (போபாலுக்கு வெளியே) தப்பிச்சென்றுவிட்டதாகவும், அந்த இக்கட்டான சூழ்நிலையைச் சமாளிக்கவும் அல்லது நிர்வாகத்தை முன்னெடுக்கவும் அவர் அங்கு இல்லையென்று பரவலான குற்றச்சாட்டு இருக்கிறது. போபால் பேரழிவு வழக்கிலிருந்து வாரன் அண்டர்சன்விடுவிக்கப்பட்டதில் அர்ஜுன் சிங்கிற்கு பங்குள்ளதென ஊடகங்கள் அவரை குற்றஞ்சாட்டின.  
குறிப்பாக, வாரன் அண்டர்சன் தப்பித்துப் போகப் பயன்படுத்திய வானூர்தியின் விமானி, அவ்விமானத்தை இயக்குவதற்கான இறுதி அனுமதி அர்ஜுன் சிங்கின் அலுவலகத்திலிருந்துதான் கிடைத்ததாகப் பதிவு செய்துள்ளார்.  

### சுர்ஹத் லாட்டரி வழக்கு
1980 ஆம் ஆண்டுகளில் அர்ஜுன் சிங் மத்தியப் பிரதேசத்தின் முதலமைச்சராக இருந்தபோது சுர்ஹத் லாட்டரி வழக்கு என்றழைக்கப்பட்ட ஒரு பழித்தூற்றலுக்கு ஆளானார். இதில் அவர் ஒரு போலியான மாநில லாட்டரியை அமைக்க உதவி புரிந்தார் என்று குற்றஞ்சாட்டப்பட்டிருந்தார், இக் குற்றச்சாட்டு நிரூபிக்கப்படவில்லை.  

1982 இல் அர்ஜுன் சிங்கின் உறவினர்களால் சுர்ஹத் குழந்தைகள் நலச் சங்கம் துவங்கப்பட்டது. அச்சங்கத்திற்கு அறக்கட்டளையாக வரிச் சலுகையும் அளிக்கப்பட்டது. அச்சங்கத்தால் நன்கொடையாகப் பெறப்பட்ட தொகையின் பெரும்பகுதி போபாலுக்கு அருகில் கேர்வா டேமில் கட்டப்பட்ட ஆடம்பர அறண்மனைக்குச் செலவிவிடப்பட்டதாகக் குற்றச்சாட்டுகள் எழுந்தன. இச் சங்கத்திற்கு யூனியன் கார்பைட் நிறுவனத்திடமிருந்து ரூபாய் 150,000 நன்கொடையாகப் பெறப்பட்டது. எனினும் ஒரு-நீதியரசர் ஆணையம் அர்ஜுன் சிங் மீது குற்றமே இல்லை என்ற முடிவை அறிவித்தது. ஆனால் மீண்டும் இவ்வழக்கு விசாரணைக்கு வந்து அர்ஜுன் சிங்கைப் புதியதாக அரண்மனைக் கட்டுவதற்கான வரவுசெலவு விவரத்தைச் சமர்ப்பிக்க உத்தரவிட்டது. நீதிமன்றத்தில் அர்ஜுன்சிங் தரப்பில் கபில் சிபல் வாதிட்டார். மறுவிசாரணை உத்தரவு தள்ளுபடி செய்யப்பட்டது. தால் நடத்தப்படும் ஓர்-ஆசிரியர் பள்ளிகள், *ஏகால் வித்யாலயா* க்களை மதச்சார்புடையவை என பழித்துக் கூறினார்.  

### பிற சர்ச்சைகள்
2006 மும்பை தொடருந்து குண்டுவெடிப்புகள் நிகழ்வுக்குப் பின்னர் நடந்த அமைச்சரவைக் கூட்டத்தில், நாக்பூரில் ராஷ்டிரிய சுயம்சேவாக் சங்கத்தின் தலைமையலுவலகக் கட்டிடத்தின்மீது நடத்தப்பட்ட வன்முயற்சியானது அச்சங்கத்தினராலேயேதான் நிகழ்த்தப்பட்டதாகக் கூறிய மும்பை உயர் நீதிமன்ற நீதிபதியின் கூற்றை வலியுறுத்தினார். இதைத் தொடர்ந்து, இந்தியாவின் பழங்குடிமக்களின் நலனுக்காக விசுவ இந்து பரிசத்தால் நடத்தப்படும் ஓராசிரியர் பள்ளிகளான ஏகால் வித்தியாலங்களை இனச்சார்புடையவை என பழித்துக் கூறினார்.  

2007 இல் அர்ஜுன் சிங்கிற்கு எதிராக, வரதட்சணைக்கு எதிரான பிரிவின் கீழ் ஒரு வழக்கு பதிவு செய்யப்பட்டுள்ளது. இவரது பேரனின் துணைவி பிரியங்கா சிங்கின் தந்தை மாதவேந்திரா சிங் இக்குற்றச்சாட்டை சுமத்தியுள்ளார். அப்போதைய உத்தரப் பிரதேச அரசு, அந்த வரதட்சனைக் கொடுமை வழக்கின் மீது சிபிஐ விசாரணை கோருவதென முடிவுசெய்தது.  

அர்ஜுன் சிங், மனித வள மேம்பாட்டு அமைச்சராக இருந்தபோது, அடிப்படை கட்டமைப்புகளை கொண்டிராத தனியார் இலாபகர கல்வி நிறுவனங்களுக்கு *நிகர்நிலைப் பல்கலைக்கழக* தகுதியை வழங்கியதில் முறைகேடுகளும் ஊழல்களும் நடந்திருப்பதாக அவர் மீது குற்றஞ்சுமத்தப்பட்டுள்ளது. ஜனவரி 2010 ஆம் ஆண்டில், இந்திய அரசாங்கம், அத்தகைய 44 கல்வி நிறுவனங்களின் "நிகர்நிலைப் பல்கலைக்கழக" தகுதியை நீக்குவதற்கான நடவடிக்கைகளை முன்னெடுத்தது.